TARYBOS SPRENDIMAS
2008 m. spalio 20 d.
dėl Kipro valdžios institucijų teikiamos neatidėliotinos valstybės pagalbos, skirtos 2007-2008 m. sausros padariniams žemės ūkio sektoriuje sumažinti
(2008/853/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 88 straipsnio 2 dalies trečią pastraipą,
atsižvelgdama į 2008 m. rugsėjo 19 d. Kipro Vyriausybės pateiktą prašymą,
kadangi:
(1)
2008 m. rugsėjo 19 d. Kipras pateikė Tarybai prašymą dėl sprendimo pagal Sutarties 88 straipsnio 2 dalies trečią pastraipą, kuriame pareiškė, kad Kipro planas suteikti nacionalinę pagalbą nuo labai didelės sausros nukentėjusiems Kipro ūkininkams, siekiant sudaryti jiems sąlygas atkurti ateinančio sezono gamybos ciklą, yra suderinamas su bendrąja rinka.
(2)
Kipras patyrė antrą didžiausią ir ilgiausią sausrą nuo 1900 m., kilusią dėl kritulių trūkumo 2007-2008 m., 2008 m. rugpjūčio mėn. buvo karščiausias per pastarąjį dešimtmetį, o kritulių kiekis 2008 m. nuo sausio iki rugpjūčio mėn. siekė tik 50 % įprastos kritulių normos.
(3)
Pagal preliminarius 2008 m. derliaus duomenis, 95 % javais apsėto ploto nedavė jokio derliaus, ir pašarų gamyba taip drastiškai sumažėjo, jog atrajojantiems gyvūnams neužtenka net būtiniausio pašarų kiekio.
(4)
2005 m. pabaigoje Kipro užtvankų tinklo vandens kiekis siekė apie 150 mln. m3 arba 54,7 % viso kiekio, o šiuo metu jame tėra 11 mln. m3 arba 4 % viso kiekio - tai 2007 m. pradžioje privertė valdžios institucijas griežtai riboti drėkinimui naudojamo vandens tiekimą, o 2008 m. visai jį uždrausti.
(5)
Visi šie nuostoliai turi būti laikomi dar didesniais ir išimtiniais, atsižvelgiant į tai, kad Kipras ėmėsi veiksmingų rizikos ir krizės valdymo priemonių. Visų pirma beveik 95 % viso drėkinamo ploto Kipras taiko patobulintus drėkinimo metodus ir nustatė vandens kainodaros politiką bei baudžiamąsias priemones siekdamas užkirsti kelią netaupiam vandens vartojimui ir sumažinti jo nuostolius, taip pat skatino namuose įrengti vandens perdirbimo sistemas bei skyrė paskatas šių sistemų įrengimui. Be to, 2007-2013 m. Kipro nacionalinėje kaimo plėtros programoje jau numatyta keletas vandens vartojimo gerinimo priemonių.
(6)
Kadangi drastiškai sumažėjo nuo sausros nukentėjusių Kipro ūkininkų pajamos, jie susiduria su rimtu pavojumi pritrūkti lėšų, reikalingų būtiniausiems šeimos poreikiams patenkinti ir naujam sezonui pradėti, dėl kurių stokos kils neišvengiamas žemės apleidimo, dirvožemio erozijos ir dykumėjimo pavojus.
(7)
Suteiktina valstybės pagalba siekia 67,5 milijono EUR ir ja pasinaudos 34 000 reikalavimus pagalbai gauti atitinkančių ūkininkų bei 3 000 gyvulių augintojų.
(8)
Norint, kad valstybės pagalba būtų veiksminga, ji turi būti kuo skubiau suteikta, o ūkininkams turi būti sudaryta galimybė kuo skubiau ja pasinaudoti.
(9)
Šiuo metu Komisija dar nėra pateikusi nuomonės dėl pagalbos pobūdžio ir jos atitikties reikalavimams.
(10)
Dėl to susidarė išimtinės aplinkybės, kuriomis, taikant leidžiančią nukrypti nuostatą ir tik tiek, kiek tai yra būtinai reikalinga susidariusiai kritinei padėčiai ištaisyti, galima laikyti, kad tokia pagalba yra suderinama su bendrąja rinka,
PRIĖMĖ ŠĮ SPRENDIMĄ:
1 straipsnis
Kipro valdžios institucijų išimtinė papildoma pagalba žemės ūkio sektoriui, neviršijanti 67,5 milijono EUR, laikoma suderinama su bendrąja rinka.
2 straipsnis
Šis sprendimas skirtas Kipro Respublikai.
Priimta Liuksemburge, 2008 m. spalio 20 d.